**Ministru kabineta noteikumu projekta “Grozījumi Ministru kabineta 2009. gada 22. decembra noteikumos Nr. 1608 “Noteikumi par pabalstu invalīdam, kuram nepieciešama kopšana””**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2009.gada 22.decembra noteikumos Nr.1608 “Noteikumi par pabalstu invalīdam, kuram nepieciešama kopšana”” (turpmāk – Noteikumu projekts) mērķis ir precizēt Ministru kabineta 2009. gada 22. decembra noteikumos Nr. 1608 “Noteikumi par pabalstu invalīdam, kuram nepieciešama kopšana” (turpmāk – MK noteikumi Nr.1608) lietoto terminoloģiju atbilstoši ANO Konvencijā par personu ar invaliditāti tiesībām un Invaliditātes likumā noteiktajam, kā arī atvieglot pabalsta personai ar invaliditāti, kurai nepieciešama kopšana (turpmāk – kopšanas pabalsts), saņemšanas kārtību.Noteikumu projekts stāsies spēkā 2021.gada 1.jūlijā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 1. Ministru kabineta (turpmāk – MK) 2020.gada 22.septembra protokola Nr. 55 38.§ 31.punkts, kas nosaka “Labklājības ministrijai mēneša laikā pēc šī protokollēmuma 30.punktā minēto likumu pieņemšanas Saeimā sagatavot grozījumus ar šī protokollēmuma 30.punktā minēto likumu saistītajos normatīvajos aktos un iesniegt izskatīšanai Ministru kabinetā kā Ministru kabineta lietu.”
2. Likumprojekts “Grozījumi Valsts sociālo pabalstu likumā” (826/Lp13) (turpmāk – Likuma grozījumi), kas pieņemti Saeimā otrajā, galīgajā lasījumā 2020. gada 24. novembrī.
 |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Kopšanas pabalsts ir viens no valsts sociālo pabalstu veidiem. Valsts sociālie pabalsti ir valsts atbalsts naudas izmaksu veidā, kuru saņem pie noteiktām iedzīvotāju grupām piederīgas personas situācijās, kad ir nepieciešami papildu izdevumi vai kad šīs personas nespēj gūt ienākumus. Valsts sociālo pabalstu veidus, to personu loku, kurām ir tiesības uz valsts sociālajiem pabalstiem, šo pabalstu piešķiršanas un izmaksas pamatnosacījumus nosaka Valsts sociālo pabalstu likums (turpmāk – Likums). Valsts sociālie pabalsti tiek finansēti no valsts pamatbudžeta, t.i., no vispārējiem nodokļiem, un to apmērs ir atkarīgs no valsts finansiālajām iespējām. Valsts sociālos pabalstus izmaksā Valsts sociālās apdrošināšanas aģentūra (turpmāk – VSAA).Saskaņā ar VSAA sniegto informāciju par pirmo reizi izsniegtajiem atzinumiem par medicīniskajām indikācijām, kas dod tiesības pretendēt uz kopšanas pabalstu, kopšanas pabalsts ir piešķirts 96% gadījumu[[1]](#footnote-1). Kopšanas pabalsta nepiešķiršanas gadījumiem var būt vairāki iemesli – persona nav vērsusies VSAA ar iesniegumu kopšanas pabalsta saņemšanai savas nespējas vai nezināšanas dēļ; persona apzinās, ka normatīvajos aktos noteikto nosacījumu dēļ tai kopšanas pabalsts nepienākas, tādēļ to nepieprasa; tāpat šīm personām gan dažādu veselības traucējumu dēļ, gan citu iemeslu dēļ bieži nav iespējams nokārtot pilnvarojumu; personas iesniegums ir saņemts nesen, un tā apstrāde vēl ir procesā.Lai atvieglotu kopšanas pabalsta saņemšanas iespēju un mazinātu administratīvo slogu personām, kuras pastāvīgi dzīvo Latvijā, ir veikti Likuma grozījumi Likuma 17.panta otrajā daļā (pieņemti Saeimā 2020.gada 24.novembrī otrajā, galīgajā lasījumā), kas cita starpā paredz kopšanas pabalstu piešķirt bez iesnieguma tām personām ar invaliditāti, kuras jau saņem kādu no valsts pensijām vai valsts sociālā nodrošinājuma pabalstu, atlīdzību par darbspējas zaudējumu, izdienas pensiju, kuru administrē VSAA. Piešķirot kopšanas pabalstu bez personas iesnieguma, VSAA ir iespējams apzināt visus riskus, jo nepieciešamā informācija (Iedzīvotāju reģistra dati; dati par atrašanos pilnā valsts apgādībā vai pašvaldību sociālās aprūpes centros) tai ir pieejama.Ņemot vērā iepriekš minēto Noteikumu projekts paredz:1. papildināt MK noteikumus Nr.1608 ar 4.3 punktu, kas paredz, ka personām ar invaliditāti, kurām tiek noteiktas medicīniskās indikācijas īpašas kopšanas nepieciešamībai, kas dod tiesības pretendēt uz kopšanas pabalstu, tas tiek piešķirts bez personas iesnieguma, pamatojoties uz VSAA rīcībā esošo informāciju par personai ar invaliditāti jau piešķirtajiem pakalpojumiem, kas ir atrunāti Likuma 17.panta otrajā daļā. Tā kā personai ar invaliditāti, kurai tiek izsniegts atzinums par īpašas kopšanas nepieciešamību, kas dod tiesības pretendēt uz kopšanas pabalstu, vienmēr ir noteikta arī invaliditāte, tad vairumā gadījumu personai jau būs piešķirta kāda no valsts pensijām, vai valsts sociālā nodrošinājuma pabalsts, atlīdzība par darbspējas zaudējumu vai izdienas pensija, kuru administrē VSAA, kā rezultātā aktuālā kopšanas pabalsta izmaksas adrese, kredītiestādes vai pasta norēķinu sistēmas konta numurs jau būs VSAA rīcībā. Informāciju par personai noteiktajām medicīniskajām indikācijām un izsniegtajiem atzinumiem VSAA elektroniski saņem no Valsts komisijas katru dienu, pamatojoties uz noslēgto Starpresoru vienošanos;
2. papildināt MK noteikumus Nr.1608 ar 6.1 punktu, kas nosaka, ka lēmums par kopšanas pabalsta piešķiršanu vai atteikšanu pieņemams mēneša laikā no dienas, kad saņemta informācija no Valsts komisijas, ka personai ar invaliditāti izsniegts atzinums par īpašas kopšanas nepieciešamību. Administratīvā procesa likuma 57.pants nosaka, ka uz iestādes iniciatīvas pamata var tikt ierosināta lieta un izdots attiecīgs administratīvais akts saskaņā ar spēkā esošajām tiesību normām. Tādējādi no 2021.gada 1.jūlija lieta par kopšanas pabalsta piešķiršanu vai tā atteikumu bez personas iesnieguma tiks ierosināta pēc VSAA iniciatīvas, pamatojoties uz veiktajiem grozījumiem Likuma 17.panta otrajā daļā, kas nosaka personas, kuras ir tiesīgas pretendēt uz kopšanas pabalstu bez pieprasījuma iesniegšanas VSAA. Attiecīgi VSAA pieņems lēmumu par pabalsta piešķiršanu vai tā atteikšanu. Lai VSAA varētu pieņemt lēmumu piešķirt kopšanas pabalstu vai atteikt pabalstu piešķirt, VSAA pārbauda tās rīcībā esošo informāciju. Neskaidrību gadījumā VSAA sazinās ar personu un lūdz sniegt papildu informāciju, lai pieņemtu atbilstošu lēmumu.

Personai ar invaliditāti bez iesnieguma piešķirto kopšanas pabalstu izmaksās uz personas aktuālo pakalpojuma izmaksas adresi vai kredītiestādes, vai pasta norēķinu sistēmas konta numuru, kas ir VSAA rīcība. Ja persona vēlas mainīt pakalpojuma saņemšanas adresi vai kredītiestādes, vai pasta norēķinu sistēmas konta numuru, tā ar iesniegumu vēršas VSAA, norādot jauno kredītiestādes vai pasta norēķinu sistēmas konta numuru vai norādi, ka vēlas pabalstu saņemt ar piegādi dzīvesvietā.1. Ņemot vērā iepriekš minēto MK noteikumi Nr.1608 tiek papildināti ar 10.1 punktu, kurā noteikta pabalsta izmaksas kārtība.

Noteikumu projekts stājas spēkā 2021.gda 1.jūlijā. Līdz ar to jaunā norma, kas paredz kopšanas pabalsta saņemšanu bez personas iesnieguma, ja ir atbilstība noteikumu 4.3 punktā noteiktajam, attieksies uz Valsts komisijas atzinumiem par īpašas kopšanas nepieciešamību, kuri izsniegti, sākot ar 2021.gada 1.jūliju. Savukārt, ja personai atzinums par īpašas kopšanas nepieciešamību ir izsniegts pirms šo noteikumu spēkā stāšanās dienas, tad tas jāpieprasa līdzšinējā kārtībā, t.i., pamatojoties uz personas iesnieguma pamata. Lai neveidotos situācija, ka personām, kurām tiesības uz kopšanas pabalstu radušās pirms Noteikumu projekta spēkā stāšanās dienas, bet objektīvu vai subjektīvu iemeslu dēļ persona to nav pieprasījusi, kā rezultāta kopšanas pabalsts tām nav piešķirts, VSAA apzinās minētās personas un aicinās kopšanas pabalstu pieprasīt;1. No 2020.gada 11.novembra ir realizēta „Datu saņemšana un nodošana Labklājības ministrijas informācijas sistēmai SPOLIS par VSAC klientiem”, kas nodrošinās datu par personas ievietošanu Valsts sociālās aprūpes centrā (VSAC) vai izstāšanos no VSAC saņemšanu no Labklājības ministrijas informācijas sistēmas SPOLIS un datu par VSAA pakalpojumu apmēru nodošanu Labklājības ministrijai. Tādējādi zūd nepieciešamība uzdot par pienākumu VSAC sniegt informāciju par kopšanas pabalsta saņēmējiem, kuri uzsāk saņemt valsts finansētu ilgstošas sociālās aprūpes un sociālās rehabilitācijas institūcijas pakalpojumu VSAC. VSAA saņem šo informāciju katru nedēļu no SPOLIS. Tāpat grozījumi Likuma 20.panta piektajā daļā, kas stāsies spēkā no 2021.gada 1.jūlija, paredz uz visiem regulāri izmaksājamajiem valsts sociālajiem pabalstiem, tostarp kopšanas pabalstu, attiecināt vienādus nosacījumus to izmaksas pārtraukšanai. Ņemot vērā iepriekš minēto, MK noteikumu Nr. 1608 14.1 punkts tiek izteikts jaunā redakcijā, nosakot, ka pašvaldības ilgstošas sociālās aprūpes un sociālās rehabilitācijas institūcijai (turpmāk – PSAC) ir pienākums sniegt informāciju VSAA par kopšanas pabalsta saņēmējiem, kuri ir ievietoti PSAC un saņem valsts finansētu pakalpojumu”;
2. ņemot vērā, ka no 2021.gada 1.jūlija iesniegums kopšanas pabalsta pieprasīšanai daļai personu vairs nebūs jāiesniedz, Noteikumu projektā tiek precizēts 15.punkts, kurš nosaka kopšanas pabalsta saņēmēja nāves gadījumā nesaņemtā kopšanas pabalsta izmaksas kārtību. Turpmāk kopšanas pabalsts, kurš pienācās līdz personas ar invaliditāti nāves dienai, jo Valsts komisija atzinumu par īpašas kopšanas nepieciešamību jau ir izsniegusi, bet VSAA pabalstu vēl nav paspējusi aprēķināt un piešķirt, tiks aprēķināts un izmaksāts proporcionāli dienām, par kurām tas pienācās;
3. papildus iepriekš minētajiem grozījumiem, Noteikumu projektā tiek precizēta arī terminoloģija atbilstoši ANO Konvencijā par personu ar invaliditāti tiesībām un Invaliditātes likumā noteiktajam. Pamatojoties uz ANO Konvencijas par personu ar invaliditāti tiesībām un Invaliditātes likumu, attiecībā uz personu, kurai ir noteikta invaliditāte, lietojams jēdziens “persona ar invaliditāti”, aizstājot jēdzienu “invalīds”. Jēdzienam “invalīds” ir negatīva pieskaņa, jo tas liek pašu personu uzskatīt par nederīgu, un tādējādi tas uzskatāms par aizskarošu. Turpretī jēdziens “persona ar invaliditāti” norāda uz personai piemītošiem funkcionēšanas ierobežojumiem un neapzīmē pašu personu kā nespējīgu, vienlaikus nenoniecinot personas spējas līdzdarboties sabiedriskajos procesos;
4. lai salāgotu Valsts komisijas nosaukumu ar citos normatīvos aktos lietoto nosaukumu, Noteikumu projektā tiek precizēts Valsts komisijas nosaukums, atsakoties no norādēm par Valsts komisijas nodaļām, un precizēts kopšanas pabalsta atzinuma nosaukums.

Noteikumu projekts stāsies spēkā 2021.gada 1.jūlijā. |
| 3. | Projekta izstrādē iesaistītās institūcijas un publiskas personas kapitālsabiedrības | Noteikumu projekts izstrādāts sadarbībā ar VSAA. |
| 4. | Cita informācija | Grozījumi Likuma 17.panta otrajā daļā un 20.panta piektajā daļā stājas spēkā 2021.gada 1.jūlijā, jo Valsts sociālās apdrošināšanas aģentūrai ir nepieciešams laiks informatīvās sistēmas pielāgošanai, proti, ir nepieciešama, jaunu dokumentu formu izstrādāšana un testēšana, nodrošināt tiesību noteikšanas izmaiņas, nodrošināt jaunu funkcionalitāti automatizētai pakalpojumu piešķiršanai u.c. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Personas, kurām ir noteikta invaliditāte un medicīniskās indikācijas īpašas kopšanas nepieciešamībai. |
| 2. | Tiesiskā regulējuma ietekme uz tautsaimniecību un administratīvo slogu | Ņemot vērā, ka tiek atvieglota personas ar invaliditāti kopšanas pabalsta pieprasīšanas nosacījumi, paredzams, ka administratīvais slogs tiks samazināts, jo pabalstu vairumā gadījumu varēs piešķirt bez iesnieguma saņemšanas. Līdz šim, ja personai jau bija piešķirta un izmaksāta pensija vai kāds no valsts sociālajiem pabalstiem, vēlāk nosakot indikācijas īpašai kopšanas nepieciešamībai, personai VSAA bija jāiesniedz pieprasījums pakalpojuma saņemšanai. Turpmāk minētā mērķa grupa pieprasījumu pabalsta piešķiršanai varēs neiesniegt. |
| 3. | Administratīvo izmaksu monetārs novērtējums | Noteikumu projekts nerada papildu ietekmi uz administratīvajām izmaksām. |
| 4. | Atbilstības izmaksu monetārs novērtējums | Nav |
| 5. | Cita informācija | Grozījumi Likuma 17.panta otrajā daļā stājas spēkā 2021.gada 1.jūlijā, jo VSAA ir nepieciešams laiks informatīvās sistēmas pielāgošanai, proti, ir nepieciešama, jaunu dokumentu formu izstrādāšana un testēšana, lai nodrošinātu jaunu funkcionalitāti automatizētai pakalpojumu piešķiršanai u.c. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar.  |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Noteikuma projekta grozījumi saistīti ar veiktajiem grozījumiem Likumā. |
| 2. | Atbildīgā institūcija | Labklājības ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atsevišķa sabiedrības līdzdalība un komunikācija par noteikumu projektu nav paredzēta, jo noteikumu projekts atbilstoši MK 2020.gada 22.septembra sēdē nolemtajam tiek virzīts izskatīšanai kā MK lieta. Stājoties spēkā Noteikumu projektam, sabiedrība kompleksi tiks informēta par izmaiņām normatīvajos regulējumos un to ietekmi uz tās ikdienu, gan izmantojot valsts iestāžu tīmekļa vietnes, gan medijus, gan uzrunājot nevalstiskās organizācijas. |
| 2. | Sabiedrības līdzdalība projekta izstrādē | Nav attiecināms |
| 3. | Sabiedrības līdzdalības rezultāti | Nav attiecināms |
| 4. | Cita informācija | Nav attiecināms |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VSAA |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Pabalsta piešķiršanu un izmaksu noteikumu projektā noteiktajā kārtībā veiks VSAA. Jaunas institūcijas izveide nav nepieciešama. |
| 3. | Cita informācija | Nav |

Labklājības ministre Ramona Petraviča

Valsts sekretārs Ingus Alliks

Beinare 67021619

Zanda.Beinare@lm.gov.lv

Lukašenoka 67021691

Aiga.Lukasenoka@lm.gov.lv

1. VSAA dati par periodu no 2018.gada janvāra – jūlijam. [↑](#footnote-ref-1)